Besluit oor maatskaplike toelae ‘heroorweeg’Gautengse premier Panyaza Lesufi. (Foto: Verskaf) Die Gautengse regering het Dinsdag ŉ ommeswaai gemaak en aangekondig dat die jongste begroting vir nieregeringsorganisasies (NRO’s) wat maatskaplike dienste lewer, heroorweeg sal word. ŉ Herrie woed sedert verlede week nadat NRO’s hul nuwe diensvlakooreenkomste van die Gautengse departement van maatskaplike ontwikkeling ontvang het. Dit stipuleer dat ŉ groot deel van hul toelae besnoei word. Die meeste van die organisasies se subsidies is met tussen 50% en 60% besnoei – en dit sou die laaste spyker in baie NRO’s se doodskis wees. Premier Panyaza Lesufi sal eersdaags ŉ begrotingskomitee byeenroep om die kwessie van finansiering vir NRO’s te bespreek. “NRO’s speel ŉ belangrike rol in hul vennootskap met die regering om kwesbare mense in ons samelewing te versorg,” sê Lesufi. Hy en Mbali Hlophe, LUR van maatskaplike ontwikkeling, landbou, landelike ontwikkeling en omgewing, gaan ook Donderdag met NRO’s vergader om hulle te betrek by die samestelling van die nuwe finansieringsmodel en ander kwessies wat die sektor raak. Vuyo Mhaga, woordvoerder van die premier, sê die besluit om die begroting te heroorweeg is “in ooreenstemming met die verbintenis wat premier Lesufi gemaak het om te bepaal of die R2,3 miljard wat aan die sektor toegewys word, doeltreffend versprei en gebruik word vir die beoogde doel om die behoeftes van bejaardes, kwesbare mense en armes te pak”. Ondanks Lesufi se aankondiging beplan die VF Plus steeds om ŉ klag teen hom en die provinsiale regering by die Menseregtekommissie (MRK) in te dien “om ŉ menslike katastrofe groter as die Life Esidimeni-tragedie te voorkom”. Die VF Plus gaan in sy klagte die MRK vra om onder meer ondersoek in te stel na die grondwetlikheid van die besluit om die maatskaplike finansiering in die eerste plek te besnoei. “Die MRK moet die situasie ook monitor om seker te maak dat die beskikbare geld ten volle wel aan maatskaplike organisasies betaal word,” sê adv. Anton Alberts, die VF Plus se voorsitter. Die VF Plus het verlede week tydens ŉ vergadering van die wetgewer se oorsigkomitee oor die premier se kantoor die probleem aangemeld en versoek dat die komitee optree deur Lesufi te dwing om die kwessie op te los. “Lesufi en die departement van maatskaplike ontwikkeling se ondeurdagte besluit sou baie organisasies gedwing het om hul deure te sluit, met die gevolg dat die weerloses op straat sou beland.” Alberts sê daar bestaan geen twyfel by die VF Plus nie dat dit ŉ enorme skeur in die maatskaplike vangnet in Gauteng sou veroorsaak en dat ŉ menslike tragedie die provinsie in die gesig sou staar wat die Life Esidimeni-tragedie oorskadu. “Die weerloses verdien beter as die ANC en Lesufi se wrede en roekelose besluite.”